b'\n_START_ARTICLE_\nChina Radio International\n_START_PARAGRAPH_\nChina Radio International (entinen Radio Beijing tai Radio Peking), Kiinan kansantasavallan valtionradion ulkomaanohjelmapalvelu, katsotaan perustetuksi 3. joulukuuta 1941, kun uutistoimisto Xinhua (Uusi Kiina) perusti Uuden Kiinan radion radioaseman kahteen luolaan. Radiolaitteisto sijaitsi kallioluolassa, kun taas toimitus maaluolassa. Ulkomaantoimituksen ohjelmat olivat japaninkielisi\xc3\xa4, niit\xc3\xa4 radioi japanilaisnainen ja rauhanaktivisti Hara Kiyoshi, joka pyrki vaikuttamaan Japanin Kiinaa vastaan k\xc3\xa4ym\xc3\xa4\xc3\xa4n sotaan. L\xc3\xa4hetykset jatkuivat vuoteen 1943, milloin ne piti lopettaa teknisten vaikeuksien vuoksi. Jo t\xc3\xa4t\xc3\xa4 ennen oli Jenanista radioitu 1940 Neuvostoliiton teknisell\xc3\xa4 tuella. Uudelleen l\xc3\xa4hetykset alkoivat 1946._NEWLINE_Radion tunnus oli tuolloin XNCR tarkoittaen Uuden Kiinan radiota.\n_START_SECTION_\nRadio Peking 1950\n_START_PARAGRAPH_\nEnglanninkieliset l\xc3\xa4hetykset alkoivat 11. syyskuuta 1947 kahdenkymmenen minuutin pituisina Pohjois-Shaanxista. Kiinan kansantasavallan 1. joulukuuta 1949 tapahtuneen perustamisen j\xc3\xa4lkeen radion merkitys tunnustettiin laajasti ja radio alkoi l\xc3\xa4hett\xc3\xa4\xc3\xa4 yh\xc3\xa4 useammilla kielill\xc3\xa4 ohjelmia. Kiinan kansantasavallan tultua perustetuksi, siirtyi my\xc3\xb6s radio Beijingiin. Huhtikuussa 1950 Uuden Kiinan radio sai tunnusnimekseen Radio Peking. Sen tunnuss\xc3\xa4velen\xc3\xa4 oli "It\xc3\xa4 on punainen"._NEWLINE_1950 radioitiin jo burmaksi, indonesiaksi, koreaksi ja vietnamiksi. Lis\xc3\xa4ksi alettiin Kaakkois-Aasiaan l\xc3\xa4hett\xc3\xa4\xc3\xa4 siell\xc3\xa4 puhuttavilla nelj\xc3\xa4ll\xc3\xa4 Kiinan murteella.\n_START_SECTION_\nKorean sodassa\n_START_PARAGRAPH_\nKiinan kansainv\xc3\xa4linen radio osallistui my\xc3\xb6s Korean sotaan (1950-1953) tukien pohjoiskorealaisia ja heid\xc3\xa4n avukseen Kiinan l\xc3\xa4hett\xc3\xa4mi\xc3\xa4 vapaaehtoisia. Kuuntelijam\xc3\xa4\xc3\xa4r\xc3\xa4n lis\xc3\xa4\xc3\xa4miseksi radiossa luettiin my\xc3\xb6s vastapuolelta, Yhdistyneilt\xc3\xa4 kansakunnilta, p\xc3\xa4\xc3\xa4asiassa yhdysvaltalaisilta kadonneiden ja kaatuneiden tietoja. 24. joulukuuta 1954 aloitti Kiinan kansainv\xc3\xa4linen radio ven\xc3\xa4j\xc3\xa4nkieliset l\xc3\xa4hetykset. Tuolloin Kiinan kansantasavalta ja Neuvostoliitto olivat viel\xc3\xa4 tiiviiss\xc3\xa4 yhteisty\xc3\xb6ss\xc3\xa4.\n_START_SECTION_\nKasvu jatkuu\n_START_PARAGRAPH_\n1950-luvun lopulla ja 1960-luvun alussa Kiinan kansainv\xc3\xa4linen radio l\xc3\xa4hetti ohjelmaa jo 16 kielell\xc3\xa4 yhteens\xc3\xa4 40 tuntia vuorokaudessa. 15. huhtikuuta 1960 aloitettiin saksankieliset l\xc3\xa4hetykset kahdella puolen tunnin pituisella ohjelmalla. Vuoteen 1963 menness\xc3\xa4 kumpikin ohjelmista oli jo tunnin mittainen. 1970-luvulle tultaessa my\xc3\xb6s muu Aasia ja Afrikka saivat lis\xc3\xa4\xc3\xa4 huomiota. Kohdealueiden kielist\xc3\xa4 aloitettiin farsilla, mink\xc3\xa4 j\xc3\xa4lkeen tulivat \xc5\xa1wahili ja arabia. 1970-luvun puoliv\xc3\xa4liin menness\xc3\xa4 Radio Peking l\xc3\xa4hetti ohjelmia yhteens\xc3\xa4 43 kielell\xc3\xa4 ja murteella.\n_START_SECTION_\nChina Radio International 2006\n_START_PARAGRAPH_\nNyky\xc3\xa4\xc3\xa4n Kiinan kansainv\xc3\xa4linen radio l\xc3\xa4hett\xc3\xa4\xc3\xa4 290 ohjelmaa vuorokaudessa 43 kielell\xc3\xa4. Sen tavoitteena ei ole en\xc3\xa4\xc3\xa4 ideologinen kamppailu (1978), vaan ajanmukaisten tietojen antaminen kehittyv\xc3\xa4st\xc3\xa4 Kiinan kansantasavallasta (2000). 1980-luvulla perustettiin ulkomaantoimistot, ensimm\xc3\xa4inen Japanin Tokioon ja toinen Jugoslavian Belgradiin. 1993 Radio Peking muutti nimens\xc3\xa4 China Radio Internationaliksi. 2006 sill\xc3\xa4 oli 27 mertentakaista toimistoa. Verkkosivusto CRI Online aloitti 1998.\n_START_SECTION_\nInternet-radio\n_START_PARAGRAPH_\nOhjelmaty\xc3\xb6t\xc3\xa4 tuetaan Internet-portaalilla, joka kertoo ajankohtaisia uutisia ja perustietoja Kiinasta sek\xc3\xa4 my\xc3\xb6s sen ulkomaankaupasta. China Radio Internationalilla on melko aktiivinen (2004) kuulijapalvelu. 2005 siihen otettiin yhteytt\xc3\xa4 2 170 000 kertaa.\n_START_SECTION_\nRadio Taipei\n_START_PARAGRAPH_\nVastaavanlainen toinen kiinalainen radion ulkomaanpalvelu on Taiwanin Radio Taiwan, mik\xc3\xa4 oli aikaisemmin Radio Taipei.\n_START_SECTION_\nULA-taajuuksilla\n_START_PARAGRAPH_\nYleens\xc3\xa4 valtiollisten radioyhti\xc3\xb6iden radiointiin k\xc3\xa4ytet\xc3\xa4\xc3\xa4n keskipitki\xc3\xa4 (MW) ja lyhyit\xc3\xa4 aaltoja (SW). Kuitenkin joskus ne hankkivat my\xc3\xb6s k\xc3\xa4ytt\xc3\xb6\xc3\xb6ns\xc3\xa4 ULA-kanavia, mit\xc3\xa4 kohdemaissa tai -alueilla k\xc3\xa4ytet\xc3\xa4\xc3\xa4n yleens\xc3\xa4 kotimaan ohjelmien l\xc3\xa4hett\xc3\xa4miseen ohjelmien teknisen tason parantamiseksi._NEWLINE_China Radio International k\xc3\xa4ytt\xc3\xa4\xc3\xa4 my\xc3\xb6s ULA-aaltoja radioidessaan Australiassa (Sydney), Suomessa (Helsinki/Capital FM, H\xc3\xa4meenlinna, Jyv\xc3\xa4skyl\xc3\xa4/Yle Puhe, Kuopio/Radio Kantti, Lahti/Radio Masto, Pori, Porvoo, Tampere/Yle Puhe ja Turku/Radio Aurora) sek\xc3\xa4 Tanskassa (Dragor, It\xc3\xa4- ja Pohjois-Jyllanti K\xc3\xb6\xc3\xb6penhamina sek\xc3\xa4 Roskilde. Suomessa kanavan tarjoaa Yleisradion Capital FM. Samalta kanavalta l\xc3\xa4hetet\xc3\xa4\xc3\xa4n my\xc3\xb6s englantilaisen BBCn, kanadalaisen CBCn, tanskalaisen Danmarks Radion, saksalaisen DWn, norjalaisen NRKn, yhdysvaltalaisen NPRn, ranskalaisen FRIn, espanjalaisen RNEn ja Vatikaanin radion l\xc3\xa4hetyksi\xc3\xa4.'